Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni dwar ir-reviżjoni ta' l-applikazzjoni tad-Direttiva 2002/14/KE fl-UE {SEC(2008) 334} /* KUMM/2008/0146 finali */





[pic] | KUMMISSJONI TAL-KOMUNITAJIET EWROPEJ | Brussel 17.3.2008 KUMM(2008) 146 finali KOMUNIKAZZJONI MILL-KUMMISSJONI LILL-KUNSILL,LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI dwar ir-reviżjoni ta' l-applikazzjoni tad-Direttiva 2002/14/KE fl-UE {SEC(2008) 334} KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI dwar ir-reviżjoni ta' l-applikazzjoni tad-Direttiva 2002/14/KE fl-UE 1 DAĦLA Id-Direttiva 2002/14/KE[1] (minn issa 'l quddiem: "id-Direttiva") tistabbilixxi qafas ġenerali dwar l-informazzjoni u l-konsultazzjoni ta’ l-impjegati fil-Komunità Ewropea. Id-Direttiva tikkonsolida l-prinċipju ta' informazzjoni u konsultazzjoni tal-ħaddiema, billi tikkomplementa direttivi oħra tal-Komunità f'dan il-qasam[2] u billi timla numru ta' lakuni fil-liġijiet u l-prattiki nazzjonali. Għalhekk hija għandha rwol ewlieni għall-promozzjoni tad-djalogu soċjali u r-relazzjonijiet ta' fiduċja fil-livell ta' impriżi jew stabbilimenti, li huwa vitali sabiex tiżgura ambjent favorevoli tax-xogħol għall-innovazzjoni, l-antiċipazzjoni u l-adattament, fl-interessi kemm ta' l-impjegati kif ukoll ta' min iħaddimhom. Għal dan l-għan, id-Direttiva tipprevedi rekwiżiti minimi fir-rigward tal-prinċipji, id-definizzjonijiet u l-arranġamenti għall-informazzjoni u l-konsultazzjoni ta' l-impjegati fil-livell ta' impriżi. Fid-dawl tal-varjetà ta' sitwazzjonijiet u prattiki nazzjonali fil-qasam tar-relazzjonijiet industrijali fi ħdan l-Unjoni, l-Istati Membri jgawdu minn kwantità kbira ta' flessibilità f'dak li għandu x'jaqsam ma' l-implimentazzjoni ta' kunċetti ewlenin tad-Direttiva (bħalma huma "rappreżentanti ta' l-impjegati", "min jimpjega", "impjegati", eċċ.) u l-arranġamenti għall-informazzjoni u l-konsultazzjoni. Ir-rwol importanti ta' ġestjoni u ħidma f'dan ir-rigward huwa rikonoxxut bis-sħiħ mid-Direttiva. Sabiex jiġi evitat li jitqiegħdu restrizzjonijiet amministrattivi, finanzjarji jew legali fuq il-ħolqien u l-iżvilupp ta' impriżi ta' daqs żgħir u medju, id-dispożizzjonijiet tad-Direttiva japplikaw biss għal impriżi li jimpjegaw 50 impjegat, jew għal stabbilimenti li jimpjegaw mill-inqas 20 impjegat, skond l-għażla magħmula mill-Istat Membru. Kif meħtieġ mill-Artikolu 12 tad-Direttiva, il-Kummissjoni, fil-komunikazzjoni attwali, qiegħda tirrevedi l-applikazzjoni tad-Direttiva, b'konsultazzjoni ma' l-Istati Membri u l-imsieħba soċjali fil-livell tal-Komunità, bil-ħsieb li tipproponi kwalunkwe emenda meħtieġa. Bi tħejjija għal din ir-reviżjoni, il-Kummissjoni indirizzat kwestjonarju lill-Istati Membri u lill-imsieħba soċjali Ewropej[3]. Hija kkummissjunat ukoll studju indipendenti minn esperti[4] u ġabret informazzjoni matul l-attività li għadha għaddejja ta' monitoraġġ. Rapport ta' l-istaff li jakkumpanja din il-komunikazzjoni jittratta fid-dettall l-aspetti diversi tat-traspożizzjoni tad-Direttiva fl-Istati Membri kollha, filwaqt li jibni ukoll fuq it-tweġibiet li waslu mill-kwestjonarju msemmi qabel. 2 IT-TRASPOŻIZZJONI TAD-DIRETTIVA 2.1 Kienu biss ftit l-Istati Membri li adottaw miżuri għat-traspożizzjoni tad-Direttiva fi ħdan iż-żmien obbligat ta' skadenza (FR, HU, NL, PT, SK, FI, UK). Żewġ Stati Membri (DE, AT) innotifikaw il-Kummissjoni li l-leġiżlazzjoni attwali tagħhom diġà tikkonforma mar-rekwiżiti tad-Direttiva. BG u RO ttrasponew id-Direttiva, kif mitlub, qabel id-data ta' l-adeżjoni tagħhom fl-UE. Għalhekk, il-maġġoranza ta' l-Istati Membri naqsu milli jittrasponu d-Direttiva fil-ħin. Wara l-proċedimenti ta' ksur imnedija mill-Kummissjoni, il-Qorti Ewropea tal-Ġustizzja ħarġet sentenzi kontra IT, BE, LU, ES u EL. IT, ES u EL sadanittant adottaw il-leġiżlazzjoni ta' implimentazzjoni. BE u LU ttrasponew id-Direttiva b'mod parzjali biss. Iż-żmien itwal milli antiċipat li ħadu wħud mill-Istati Membri għat-traspożizzjoni tad-Direttiva jista' jiġi relatat ma' diffikultajiet fil-ġenerazzjoni tal-konsenus meħtieġ dwar kwistjonijiet ewlenin għar-riforma ta' relazzjonijiet industrijali nazzjonali. 2.2 Il-biċċa l-kbira ta' l-Istati Membri ttrasponew id-Direttiva permezz ta' leġiżlazzjoni. BE u DK ttrasponewha, skond it-tradizzjonijiet tagħhom, permezz kemm ta' leġiżlazzjoni kif ukoll premezz ta' ftehimiet kollettivi. F'uħud mill-Istati Membri t-traspożizzjoni involviet l-adozzjoni ta' liġi komprensiva (eż. DK, EE, EL, IT, CY, PL); f'oħrajn, sar biss daqsxejn tibdil, ftit jew wisq minuri, għal-leġiżlazzjoni attwali (eż. CZ, LV, LT, HU, NL, SI, SK, FI, SE). Kważi fl-Istati Membri kollha t-traspożizzjoni kienet antiċipata b'konsultazzjoni ta' l-imsieħba soċjali, għalkemm f'għamliet differenti u permezz ta' proċeduri li jirriflettu t-tradizzjoni partikolari ta' kull pajjiż. Uħud mill-pajjiżi li ma kellhomx sistema ġenerali, permanenti u statutorja ta' informazzjoni u konsultazzjoni jew ta' rappreżentazzjoni ta' l-impjegati għamlu użu mid-dispożizzjonijiet tranżizzjonali stipulati fl-Artikolu 10 tad-Direttiva (BG, IE, IT, CY, MT, PL, UK). Dawn jippermettu l-Istati Membri jużaw limiti massimi ogħla għall-applikazzjoni tal-miżuri ta' implimentazzjoni fl-ewwel fażi sat-23 ta' Marzu 2007 - 150 impjegat għal kull impriża jew 100 impjegat għal kull stabbiliment; u fit-tieni fażi sat-23 ta' Marzu 2008 - 100 impjegat għal kull impriża jew 50 impjegat għal kull stabbiliment. 3 IL-KONKLUŻJONIJIET MEĦUDA MILL-ANALIŻI TAT-TRASPOŻIZZJONI TAL-MIŻURI 3.1 Ir-rimarki ġenerali Il-maġġoranza kbira ta' l-Istati Membri adottat il-miżuri ta' traspożizzjoni li jkopru l-elementi ewlenin tad-Direttiva 2002/14/KE. Minkejja dan, l-analiżi ta' dawn il-miżuri ppermettiet lill-Kummissjoni tidentifika numru ta' kwistjonijiet fejn it-traspożizzjoni korretta u sħiħa tar-rekwiżiti tat-Direttiva mill-Istati Membri tista' tkun mhedda, filwaqt li teħtieġ kjarifika jew verifika ulterjuri. 3.2 L-Artikolu 3 (L-ambitu) F'dak li għandu x'jaqsam ma' l-Artikolu 3, l-aspett ewlieni huwa li jiġi żgurat li l-impjegati jistgħu jeżerċitaw b'mod effettiv id-dritt tagħhom ta' informazzjoni u ta' konsultazzjoni fl-impriżi u l-istabbilimenti kollha koperti mid-Direttiva. Dan jippresupponi b'mod partikolari fir-rigwrad tal-limiti massimi stabbiliti għal kull impriża jew għal kull stabbiliment, jew il-limiti massimi tranżitorji fil-każ ta' pajjiżi li għamlu użu mill-Artikolu 10. Huwa jippresupponi wkoll il-kalkolu legali ta' limiti massimi bħal dawn, f'konformità mal-ġurisprudenza tal-QEĠ. Id-dispożizzjonijiet nazzjonali li jeskludu mill-kalkolu msemmi qabel ċerti ħaddiema żgħażagħ jew ħaddiema minn kuntratti b'terminu fiss ta' żmien qasir jidhru li jqajmu problemi u jixirqilhom valutazzjoni ulterjuri. Hija problematika wkoll il-kompatibilità tal-miżuri ta' traspożizzjoni mad-Direttiva ta' dawk l-Istati Membri li għamlu użu mill-alternattivi previsti fl-Artikolu 3, il-paragrafi 2 u 3, iżda li ma stipulawx dispożizzjonijiet partikolari applikabbli fl-impriżi jew għall-kategoriji ta' ħaddiema kkonċernati. Fir-rigward ta' l-ambitu ta' applikazzjoni tad-Direttiva, hemm il-ħtieġa li tiġi ċċarata jekk il-leġiżlazzjoni nazzjonali ta' traspożizzjoni f'uħud mill-pajjiżi tkoprix ukoll l-impriżi li ma joperawx bi skop ta' qligħ. 3.3 L-Artikolu 4 (Arranġament prattiċi għall-informazzjoni u l-konsultazzjoni) Id-dispożizzjonijiet nazzjonali adottati bil-ħsieb ta' traspożizzjoni ta' dan l-Artikolu jvarjaw ħafna f'dak li għandu x'jaqsam mal-livell ta' dettall u komprensività. F'bosta Stati Membri, b'mod partikolari f'dawk b'sistemi ta' informazzjoni u konsultazzjoni li ilhom stabbiliti, il-frażjoloġija tal-liġijiet nazzjonali mhux dejjem tikkorrispondi ma' dik tad-Direttiva. Filwaqt li l-leġiżlazzjoni ta' traspożizzjoni jkollha tiġi interpretata b'konformità mad-Direttiva, ċerti kwistjonijiet jixirqilhom valutazzjoni ulterjuri, jekk xejn għal raġunijiet ta' ċertezza u sigurtà legali. B'mod partikolari, f'uħud mill-Istati Membri t-traspożizzjoni tal-leġiżlazzjoni tipprevedi biss għall-informazzjoni u mhux għall-konsultazzjoni dwar kwistjonijiet li għandhom x'jaqsmu mal-qagħda ta' l-impjieg, l-iżviluppi probabbli tagħha u l-miżuri antiċipatorji relatati. Barra minn dan, f'uħud mill-Istati Membri ma hemm l-ebda referenza espliċita għall-obbligu ta' min jimpjega li jagħti tweġibiet artikolati għall-opinjonijiet tar-rappreżentanti ta' l-impjegati jew għall-obbligu li jikkonsulta bil-ħsieb li jintlaħaq ftehim. Hemm ukoll il-ħtieġa li tiġi vverifikata b'mod ulterjuri l-qagħda ta' l-Istati Membri li l-leġiżlazzjoni tagħhom tippermetti lil min jimpjega jinforma u jikkonsulta permezz ta' modi oħra minbarra dawk definiti mir-rappreżentanti ta' dawk li jimpjegaw[5]. 3.4 L-Artikolu 5 (L-informazzjoni u l-konsultazzjoni li toriġina minn ftehim) Dan l-Artikolu jagħti eżempju tajjeb tal-flessibilità tad-Direttiva, sa tali punt li jagħti lill-Istati Membri l-alternattiva li jafdaw lill-imsieħba soċjali bid-dover ta' negozjar ta' l-arranġamenti prattiċi għall-informazzjoni u l-konsultazzjoni ta' l-impjegati. Dawn l-arranġamenti jistgħu jkunu saħansitra differenti minn dawk imsemmija fl-Artikolu 4, sakemm il-prinċipji stipulati fl-Artikolu 1 tad-Direttiva kif ukoll kwalunkwe kondizzjoni u limitazzjoni stipulati mill-Istati Membri jiġu rispettati. Il-biċċa l-kbira ta' l-Istati Membri jipprevedu l-possibilità ta' ftehim soċjali bi sħab dwar l-arranġamenti prattiċi. Uħud mill-Istati Membri jagmlu distinzjoni bejn ftehimiet li kienu diġà jeżistu qabel id-Direttiva u ftehimiet adottati sussegwentement. Minkejja dan, ir-rekwiżiti stabbiliti mill-ftehimiet li kienu diġà jeżistu qabel mhux dejjem jassimilaw tajjeb id-dispożizzjonijiet stipulati fid-Direttiva. Pereżempju, ftehimiet li kienu diġà jeżistu qabel jista' jkun li ma jipprevedu l-ebda skeda għall-informazzjoni u l-konsultazzjoni ta' l-impjegati; barra minn dan, jista' jkun li ma jipprevedux konsultazzjoni iżda sempliċiment li jfittxu l-opinjonijiet ta' l-impjegati u jista' jkun li ma jkunu soġġetti għall-ebda dispożizzjoni ta' infurzar. B'mod aktar ġenerali, f'uħud mill-Istati Membri ma hemm l-ebda referenza espliċita għar-rekwiżit tad-Direttiva li l-imsieħba soċjali għandhom jirrispettaw il-prinċipji stipulati fl-Artikolu 1, fejn jaqblu dwar l-arranġamenti prattiċi li huma differenti minn dawk stipulati fl-Artikolu 4. F'dan ir-rigward, jeħtieġ li jiġu ċċarati l-kondizzjonijiet, inklużi l-limiti massimi, li bihom l-impjegati jistgħu jesprimu riservi jew jikkontestaw ftehimiet li kienu diġà jeżistu qabel sabiex jiġi vverifikat jekk id-dritt tagħhom ta' informazzjoni u konsultazzjoni huwiex imxekkel. 3.5 Artikolu 6 (L-informazzjoni kunfidenzjali) Il-biċċa l-kbira ta' l-Istati Membri ttrasponew din id-dispożizzjoni billi użaw termini ġenerali, fil-biċċa l-kbira simili għal dawk stipulati fid-Direttiva, mingħajr ma speċifikawhom b'mod ulterjuri, filwaqt li ħallew dan għal ġurisprudenza jew il-ftehimiet bejn l-amministrazzjoni u l-ħaddiema. Uħud mill-Istati Membri ttrasponewha f'mod minimalista, filwaqt li ħallew barra ċerti termini u b'hekk qajmu dubji dwar il-kompatibilità ta' l-atti ta' implimentazzjoni ma'din id-Direttiva. Filwaqt li l-protezzjoni ta' l-interessi leġittimi ta' l-impjegati fir-rigward ral-kunfidenzjalità jridu jiġu żgurati, l-eżerċizzju effettiv tad-dritt ta' l-impjegati għall-informazzjoni u l-konsultazzjjoni m'għandhux jixxekkel mir-rikors bla bżonn ta' min iħaddem għall-klawżola ta' kunfidenzjalità. Hemm xi kwistjonijiet oħra li jistħoqilhom attenzjoni aktar mill-qrib: - In-nuqqas ta' kwalunkwe dispożizzjoni espliċita fit-traspożizzjoni tal-leġiżlazzjoni dwar l-issuktar ta' l-obbligu tal-kunfidenzjalità, anki wara l-iskadenza tal-mandat tar-rappreżentanti ta' l-impjegati, jew il-limitazzjoni ta' obbligu bħal dan għal perjodu definit wara l-mandat. - Il-possibilità li liġijiet speċifiċi jikkaratterizzaw informazzjoni bħala kunfidenzjali, mingħajr ma jispeċifikaw il-kriterji ta' dan, b'mod partikolari jekk jeżistix xi interess leġittimu ta' l-impriża jew xi riskju ta' ħsara għaliha, skond il-kriterji objettivi. - Il-konformità ta' atti nazzjonali li jipprevedu li biċċa informazzjoni hija kunfidenzjali sempliċiment bil-fatt li min jimpjega jafdaha b'mod kunfidenzjali u titlef din il-kwalità biss wara li l-parti kompetenti tiddeċiedi li mhijiex ta' natura kunfidenzjali. Barra minn hekk, fir-rigward ta' l-aħħar paragrafu ta' l-Artikolu 6, dwar proċeduri amministrattivi u ġuridiċi ta' reviżjoni, il-Kummissjoni nnutat li wħud mill-Istati Membri ma ħadux miżuri speċifiċi sabiex jittrasponu din id-dispożizzjoni. 3.6 L-Artikolu 7 (Il-protezzjoni tar-rappreżentanti ta' l-impjegati) L-Istati Membri kollha jidhru li jagħtu protezzjoni u garanziji adattati għar-rappreżentanti ta' l-impjegati, sabiex jippermettulhom li jwettqu d-doveri tagħhom kif jixraq. Għal dan il-għan, l-Istati Membri jipprevedu fuq kollox dritt għal ħin frank bi ħlas kif ukoll għal protezzjoni kontra azzjonijiet ta' min iħaddem li jqiegħdu fi żvantaġġ jew jiddiskriminaw kontra r-rappreżentanti ta' l-impjegati filwaqt li jwettqu d-doveri tagħhom, jew saħansitra, f'ċerti każijiet, wara li jintemm il-mandat tagħhom. 3.7 L-Artikolu 8 (Il-protezzjoni tad-drittijiet) L-Istati Membri kollha jipprevedu proċeduri amministrattivi jew ġuridiċi adattati sabiex jiżguraw ir-rispett ta' l-obbligi imposti mid-Direttiva. F'bosta pajjiżi, il-monitoraġġ u l-kontroll huwa assenjat lill-Ispetturi tax-Xogħol. It-tilwim jista' jitressaq quddiem korpi u/jew qrati speċifiċi. Il-miżuri nazzjonali ta' traspożizzjoni jipprevedu wkoll għal sanzjonijiet amministrattivi jew, f'ċerti każijiet, penali u jiddeterminaw, f'bosta każijiet, l-ammonti minimi u/jew massimi ta' sanzjonijiet bħal dawn. Dawn l-ammonti jvarjaw b'mod konsiderevoli fost l-Istati Membri. Huma jistgħu jiddependu fuq il-forma legali ta' min jimpjega (persuna fiżika jew legali), id-daqs ta' l-impriża, is-serjetà relattiva tal-ksur fir-rigward ta' ksur komparabbli, l-effett deterrenti fil-prattika, eċċ. Numru ta' Stati Membri jipprevedu għal sanzjonijiet partikolarment effettivi fil-każ li min jimpjega jieħu deċiżjonijiet mingħajr ma jirrispetta l-obbligi ta' informazzjoni u konsultazzjoni tiegħu/tagħha: deċiżjonijiet bħal dawn jistgħu jiġu sospiżi jew saħansitra ddikjarati bħala nulli u bla effett. F'uħud mill-pajjiżi, in-nuqqas ta' konformità tista' wkoll titqies meta ssir id-determinazzjoni tal-miżuri li jridu jittieħdu minn min iħaddem sabiex jikkumpensa għall-iżvantaġġi mġarrba mill-impjegat fil-każ ta' ristrutturazzjoni. Jeħtieġ li jiġi kkontrollat jekk il-miżuri stabbiliti jiżgurawx li l-ksur tad-Direttiva, inkluż meta r-rappreżentanti ta' l-impjegati jiksru l-obbligu tagħhom ta' kunfidenzjalità, huma legalment responsabbli għal sanzjonijiet li huma effettivi, proporzjonati u deterrenti. 3.8 L-Artikolu 9 (Ir-rabta bejn din id-Direttiva u d-disposizzjonijiet l-oħra Komunitarji u nazzjonali) Il-biċċa l-kbira ta' l-atti nazzjonali ta' traspożizzjoni jistipulaw li huma ma jaffetwawx jew huma mingħajr ħsara għad-dispożizzjonijiet nazzjonali li jittrasponu direttivi oħra fil-qasam ta' l-informazzjoni u konsultazzjoni[6]. L-interazzjoni tad-direttivi msemmija qabel ma tidihrx li hija problema f'pajjiżi li ttrasponew id-direttivi kollha f'att uniku, b'mod partikolari billi jemendaw il-Kodiċi tax-Xogħol. Tista' ssir problema f'każijiet fejn din it-tip ta' traspożizzjoni twettqet permezz ta' atti differenti f'mod li jistgħu jidhru li mhumiex kompletament koerenti, f'termini jew tal-benefiċjarji tad-drittijiet ta' l-informazzjoni u l-konsultazzjoni (id-duplikazzjoni possibbli ta' l-operaturi) jew tal-modalitajiet proċedurali ta' informazzjoni u konsultazzjoni bħal din. 4 IR-REVIŻJONI TA' L-APPLIKAZZJONI TAD-DIRETTIVA Kif indikat hawn fuq, skond l-Artikolu 12 tad-Direttiva, il-Kummissjoni kkonsultat l-Istati Membri u l-imsieħba soċjali Ewropej permezz ta' kwestjonarju dwar ir-reviżjoni ta' l-applikazzjoni tad-Direttiva[7]. 4.1 Il-pożizzjoni ta' l-Istati Membri Fir-rigward tal-kwistjoni dwar l-applikazzjoni prattika tad-Direttiva, inkluża l-kisba ta' l-għanijiet tagħha, bosta Stati Membri enfasizzaw il-fatt li l-leġiżlazzjoni tagħhom ilha li kienet tipprevedi l-informazzjoni u l-konsultazzjoni ta' l-impjegati f'impriżi/stabbilimenti. Bosta Stati Membi oħra rreaġixxew li huwa kmieni wisq sabiex tingħata tweġiba definita, fid-dawl ta' l-istadju bikri ta' implimentazzjoni tad-Direttiva. L-Istati Membri kollha jsibu d-Direttiva bħala fessibbli u adattata b'mod suffiċjenti. Bosta Stati Membri osservaw li l-impatt tal-miżuri nazzjonali ta' traspożizzjoni fuq is-sistemi tagħhom ta' relazzjonijiet industrijali mistenni jkun minimu, billi diġà kellhom leġiżlazzjoni li ilha stabbilita f'dan il-qasam. Stati Membri oħra qiesu l-impatt bħala pożittiv, filwaqt li wħud indikaw li għadu kmieni wisq li ssir valutazzjoni. Il-maġġoranza ta' l-Istati Membri ma jarawx il-ħtieġa li jirrevedu d-Direttiva. Fl-istess waqt bosta oħrajn indikaw li għadu kmieni wisq għal reviżjoni bħal din. Żewġ Stati Membri wieġbu fl-affermattiv. F'dak li għandu x'jaqsam mal-kwistjoni dwar il-ħtieġa li tiġi ċċarata kwalunkwe dispożizzjoni tad-Direttiva, il-biċċa l-kbira ta' l-Istati Membri wieġbu fin-negattiv. Uħud indikaw li għadu kmieni wisq għal valutazzjoni ta' ħteiġa bħal din. Żewġ Stati Membri wieġbu fl-affermattiv. Il-biċċa l-kbira ta' l-Istati Membri ma identifikaw l-ebda diffikultà konnessa mar-rabtiet bejn id-direttivi differenti ta' l-UE fil-qasam ta' l-informazzjoni u l-konsultazzjoni u għalhekk ma jaraw l-ebda ħtieġa għal titjib tal-koerenza bejniethom. Minkejja dan, tliet Stati Membri wieġbu fl-affermattiv. Uħud oħrajn indikaw li għadu kmieni wisq għal valutazzjoni ta' ħtieġa bħal din. 4.2 Il-pożizzjoni ta' l-Imsieħba Soċjali Ewropej L-imsieħba soċjali Ewropej ikkonsultati indikaw li, b'mod ġenerali, l-impatt tad-Direttiva fuq kull Stat Membru jiddependi fuq sa liema punt hija diġà stabbilita sistema nazjonali żviluppata ta' informazzjoni u konsultazzjoni. Is-sinifikat u l-impatt prattiku tad-Direttiva huwa apprezzat b'mod differenti. Għal BusinessEurope l-impatt tad-Direttiva għadu inċert, minħabba li l-applikazzjoni tad-Direttiva tista' twassal lil uħud mill-pajjiżi għal akkumulazzjoni ta' leġiżlazzjoni u l-impożizzjoni ta' strateġija universali. Barra minn dan, l-għan li l-imsieħba soċjali jingħataw is-setgħa permezz ta' l-adozzjoni tal-ftehimiet ma nkisibx f'bosta pajjiżi. L-UEAPME tiġbed ukoll l-attenzjoni għar-riskju li d-Direttiva tista' timponi mudell aktar unifikat f'xi wħud mill-Istati Membri, u tiġġenera burokrazija żejda u ansjetà soċjali. Is-CEEP tinnota li l-miżuri nazzjonali ta' implimentazzjoni b'mod ġenerali jilħqu l-għan tad-Direttiva, u żżid li f'uħud mill-pajjiżi l-implimentazzjoni tad-Direttiva ffavoriet ċerti rappreżentanti ta' l-impjegati għad-detriment ta' oħrajn. L-ETUC tqis li d-Direttiva għandha impatt pożittiv, partikolarment fis-sens li tagħmel ir-relazzjonijiet industrijali aktar parteċipattivi, minkejja l-ambigwità ta' wħud mid-dispożizzjonijiet, id-dgħjufija tal-proċeduri u s-sanzjonijiet, u n-nuqqas ta' referenza għat-trejdjunjins. Hija tiġbed ukoll l-attenzjoni għat-tentattivi ta' devjazzjoni minn proċeduri attwali u korpi ta' rappreżentazzjoni. L-imsieħba soċjali Ewropej kollha jaqblu li d-Direttiva hija, b'mod ġenerali, flessibbli u adattata biżżejjed. F'dak li għandu x'jaqsam mal-kwistjonijiet dwar il-ħtieġa li tiġi riveduta u ċċarata d-Direttiva, BusinessEurope, l-UEAPME u s-CEEP wieġbu fin-negattiv. Għal kuntrarju ta' dan, l-ETUC osservat li d-Direttiva tista' tittejjeb u tiġi ċċarata fir-rigward ta' għadd ta' kwistjonijiet. BusinessEurope u l-UEAPME ma jarawx il-ħtieġa li tittejjeb il-koerenza bejn id-direttivi fil-qasam ta' l-informazzjoni u l-konsultazzjoni, u minflok taw il-parir lill-Kummissjoni sabiex tivvaluta d-dispożizzjonijiet attwali ta' l-UE mil-lat tal-valur miżjud tagħhom taħt l-inizjattiva ta' regolamentazzjoni aqwa. Is-CEEP innutat li d-direttivi speċifiċi jieħdu preċedenza fuq dik ġenerali (jiġifieri d-Direttiva 2002/14/KE), filwaqt li żiedet li wħud mill-membri tagħha għandhom dubju dwar il-ħtieġa ta' din id-Direttiva msemmija l-aħħar. L-ETUC indikat li għandu jkun meħtieġ li jiġu armonizzati d-direttivi attwali sabiex jiġu evitati "binarji doppji" li fihom l-operaturi jintalbu jittrattaw l-istess kwistjoni. Hija tħeġġeġ ukoll aġġornament tad-Direttiva 94/45 dwar kunsilli Ewropej tax-xogħlijiet sabiex tinżamm konsistenti ma' l-istandards stipulati fid-Direttiva 2002/14/KE, li hija aktar avvanzata f'ċerti aspetti. 4.3 Il-valutazzjoni L-implimentazzjoni tad-Direttiva tirrappreżenta pass 'il quddiem importanti fil-konsolidazzjoni tad-dritt ta' l-informazzjoni u l-konsultazzjoni mnaqqax fil-Karta tad-Drittijiet Fundamentali ta' l-UE. Id-Direttiva mistennija tikkontribwixxi għall-approssimazzjoni tas-sistemi nazzjonali ma' l-UE kollha permezz it-twaqqif, b'rekwiżiti minimi, ta' qafas ġenerali u flessibbli għall-informazzjoni u l-konsultazzjoni ta' l-impjegti fl-Istati Membri kollha. Huwa mistenni impatt partikolarment sinifikanti fl-Istati Membri li qabel ma kellhomx sistema ġenerali, permanenti u statutorja ta' informazzjoni u konsultazzjoni tar-rappreżentanti ta' l-impjegati[8]. L-implimentazzjoni tad-Direttiva bil-fors li sseħħ fi ħdan kuntest tas-sistemi ta' relazzjonijiet industrijali ta' l-Istati Membri. Huwa ġeneralment aċċettat li d-Direttiva hija flessibbli biżżejjed sabiex tiġi adattata għall-qagħda nazzjonali ta' kull Stat Membru. Minkejja dan, filwaqt li d-Direttiva tirreferi għal definizzjonijiet nazzjonali ta' kunċetti ewlenin, inkluża dik ta' "rappreżentanti ta' l-impjegati", l-implimentazzjoni tagħha qajmet f'ċerti pajjiżi dibattiti animati u kultant fit-tul dwar kif għandha tiġi organizzata s-sistema tar-rappreżentazzjoni tal-ħaddiema, jekk hux permezz ta' rotta waħda jew doppja (jiġifieri permezz ta' kunsill tax-xogħlijiet u t-trejdjunjins), jew jekk għandhomx jiġu permessi soluzzjonijiet imħallta. Filwaqt li maġġoranza ta' l-opinjonijiet tissuġġerixxi b'mod ġenerali prospetti pożittivi fir-rigward ta' l-impatt globali tad-Direttiva, jidher ċar li jinħtieġ aktar żmien sabiex issir valutazzjoni definita, minħabba li d-Direttiva s'issa għadha ma ġġeneratx l-impatt sħiħ tagħha. Għaddew ftit aktar minn sentejn mindu kien hemm iż-żmien ta' skadenza tat-traspożizzjoni. Ukoll, kien hemm dewmien konsiderevoli fit-traspożizzjoni tad-Direttiva f'bosta Stati Membri, u fi ftit minnhom id-Direttiva għadha ma ġietx kompletament trasposta. Għadu kmieni wisq għal riċerka komprensiva bbażata fuq l-evidenza[9] fl-applikazzjoni tad-Direttiva fl-Istati Membri kollha ta' l-UE[10]. Barra minn hekk, ir-rekwiżiti tad-Direttiva għadhom ma japplikawx għall-impriżi kollha koperti minnha, billi wħud mill-Istati Membri gawdew mill-perjodu tranżitorju u attwalment jillimitaw l-applikazzjoni tagħha għall-impriżi li jimpjegaw aktar minn 100 impjegat. Għalhekk, il-Kummissjoni bħalissa ma tipprevedix li tipproponi emendi għad-Direttiva 2002/14 KE. Filwaqt li d-dispożizzjonijiet tagħha jistgħu jittejjbu u jsiru aktar preċiżi fir-rigward ta' ċerti punti speċifiċi, il-Kummissjoni tqis li l-miżuri nazzjonali ta' implimentazzjoni għandhom jingħataw ċertu żmien biex jiġu stabbiliti fis-sistemi ta' relazzjonijiet industrijali ta' l-Istati Membri. Aspett wieħed tad-Direttiva jista' minkejja dan, jirrikjedi azzjoni. L-Artikolu 3(3) jagħti lill-Istati Membri l-possibilità li jeskludu mill-ambitu personali ta' l-applikazzjoni tagħha ekwipaġġi li jbaħħru f'ibħra miftuħa. Minkejja dan, esklużjoni bħal din hija kondizzjonali fuq l-istipular ta' l-Istati Membri ta' "dispożizzjonijiet partikolari" li jkopru din il-kategorija ta' ħaddiema. Fl-10 ta' Ottubru 2007, il-Kummissjoni adottat Komunikazzjoni dwar "rivalutazzjoni tal-qafas soċjali regolatorju għal impjiegi aqwa u aktar numerużi ta' fuq il-baħar fl-UE" fil-kuntest tal-Blue Book dwar il-Politika Marittima adottat fl-istess jum. Il-Komunikazzjoni, li tindirizza d-Direttiva taħt it-Taqsima 3(c), nediet l-ewwel fażi ta' konsultazzjoni ta' l-imsieħba soċjali li tista' twassal għal miżuri ulterjuri ta' l-UE għall-iżgurar ta' protezzjoni xierqa tad-drittijiet ta' informazzjoni u konsultazzjoni ta' ħaddiema ta' fuq il-baħar[11]. 5 IL-KONKLUŻJONIJIET L-isfida ewlenija issa hija li tiġi żgurata t-traspożizzjoni u l-infurzar sħiħ u effettiv tad-Direttiva. Dan jirrikjedi l-involviment attiv mhux biss tal-Kummissjoni, fir-rwol tagħha bħala gwardjan tat-Trattat, iżda wkoll ta' l-Istati Membri, li għandhom rwol kruċjali f'dan ir-rigward, minħabba li huwa obbligu tagħhom li jiżguraw l-implimentazzjoni u l-applikazzjoni korretta tal-liġi Komunitarja fil-prattika. Kif stipulat permezz tad-Direttiva[12], l-amministrazzjoni u l-ħaddiema jistgħu jassumu rwol ta' mexxej fid-definizzjoni ta' l-arranġamenti għall-informazzjoni u l-konsultazzjoni ta' l-impjegati f'mod li l-aħjar jaqbel mal-ħtiġijiet u x-xewqat tagħhom. Dan huwa l-każ f'ħafna Stati Membri bi tradizzjonijiet b'saħħithom ta' partenarjat soċjali. Ċertament, ir-rekwiżiti relevanti tad-Direttiva għandhom jiġu rispettati f'dan ir-rigward[13]. Kif indikat hawn fuq, il-Kummissjoni identifikat numru ta' kwistjonijiet pendenti li jew iqajjmu mistoqsijiet dwar l-interpretazzjoni tad-Direttiva inkella dubji fir-rigward tal-konformità tal-miżuri ta' implimentazzjoni ma' din id-Direttiva. Il-Kummissjoni biħsiebha teżamina kwistjonijiet bħal dawn iktar mill-qrib b'kooperazzjoni ma' l-awtoritajiet nazzjonali ta' l-Istat Membru kkonċernat. Jekk jeħtieġ, għandha, fuq bażi ta' kull każ għalih, tniedi proċedimenti ta' ksur taħt l-Artikolu 226 KE. Huwa inkoraġġanti l-fatt li ċerti Stati Membri diġà introduċew abbozz ta'leġiżlazzjoni[14] sabiex isewwu n-nuqqasijiet identifikati b'konnessjoni mat-traspożizzjoni tad-Direttiva. Barra minn dan, il-Kummissjoni biħsiebha tieħu azzjoni ulterjuri mmirata lejn l-iffaċilitar ta' infurzar korrett tad-Direttiva. Għarfien mill-amministrazzjoni u l-ħaddiema tad-drittijiet u l-obbligi rispettivi tagħhom fil-qasam ta' l-informazzjoni u konsultazzjoni huwa pre-rekwiżit indispensabbli għall-eżerċizzju sħiħ u effettiv ta' dawn id-drittijiet fuq il-post tax-xogħol. Il-Kummissjoni biħsiebha twettaq azzjoni intenzjonata sabiex tqajjem għarfien, kif ukoll biex tippromwovi skambju ta' l-aqwa prassi u biex issaħħaħ il-bini ta' kapaċità għall-partijiet interessati kollha, permezz ta' seminars, korsijiet ta' taħriġ, appoġġ ta' studji u appoġġ finanzjarju għall-proġetti ppreżentati mir-rappreżentanti ta' min iħaddem u l-impjegati[15]. Bħalissa mhijiex prevista li tipproponi emendi għad-Direttiva. [1] ĠU L 80 23.3.2002, p. 29. [2] Id-Direttiva 94/45/KE, ĠU L 254 tat-30.9.1994, p. 64; Id-Direttiva 98/59/KE, ĠU L 225, 12.8.1998, p. 16; u d-Direttiva 2001/23/KE, ĠU L 82, 22.03.2001, p. 16. [3] L-Anness 2 tad-Doukment ta' Ħidma ta' l-Istaff tal-Kummissjoni li jakkumpanja din il-komunikazzjoni attwali jagħti deskrizzjoni fil-qosor tat-tweġibiet tal-partijiet interessati għall-mistoqsijiet li jiffukaw fuq ir-reviżjoni tad-Direttiva. [4] Studju dwar l-implimentazzjoni tad-Direttiva 2002/14/KE fl-UE mkabbra, Rapport ta' Sinteżi (li għandu jiġi ppubblikat dalwaqt fuq il-websajt ta' DĠ EMPL). [5] F'dan ir-rigward, għandha titqies il-Premessa 16 tad-Direttiva, li tipprevedi li mingħajr ħsara għall-dawk is-sistemi li jipprevedu l-involviment dirett ta' l-impjegati, sa kemm dawn ikunu dejjem ħielsa li jeżerċitaw id-dritt li jkunu informati u kkonsultati permezz tar-rappreżentanti tagħhom. [6] Ara n-nota ta' qiegħ il-paġna 2. [7] Għal deskrizzjoni qasira tat-tweġibiet ara l-Anness 2 tad-Dokument ta' Ħidma ta' l-Istaff tal-Kummissjoni kkwotat fin-nota tal-qiegħ 3 hawn fuq. [8] Ara d- data kwantitattiva kkwotata fit-tweġiba ta' PL għall-kwestjonarju (Anness Tekniku). F'dak li għandu x'jaqsam mar-Renju Unit, ara "Employment Practices of MNCs in Organisational Context: A Large-Scale Survey, June 2007, http://www2.warwick.ac.uk/fac/soc/wbs/projects/mncemployment [9] Apparti r-Renju Unit, fejn kien ippubblikat riċentement rapport (first phase of a research project: "Implementing information and consultation: early experience under the ICE Regulations", Employment Relations Research Series N° 88, September 2007), kulma hemm huwa sempliċiment evidenza anettodali f'uħud mill-Istati Membri fir-rigward b'mod partikolari ta' l-interazzjoni bejn il-kunsilli tax-xogħlijiet u t-trejdjunjins, l-effettività (jew in-nuqqasijiet) tal-proċeduri ta' l-informazzjoni u l-konsultazzjoni fil-prattika, u l-għarfien (jew in-nuqqas ta' għarfien) tal-partijiet interessati dwar id-drittijiet u l-obbligi tagħhom. [10] Ara f'dan ir-rigward, Ir-Rapport ta' Sinteżi (in-nota ta' qiegħ 4 hawn fuq); "Impact and Assessment of EU Directives in the field of Information and Consultation", PE 385.646, Il-Parlament Ewropew 2007. [11] COM(2007) 591 finali ta' l-10.10.2007. [12] Ara b'mod partikolari l-Premessa 23, l-Artikoli 5 u 11(1) tad-Direttiva. [13] Ara b'mod speċjali t-taqsima 3.4 hawn fuq. [14] Abbozz ta' leġiżlazzjoni EL (settur marittimu), LT u PL. [15] Il-Kummissjoni tippromwovi bosta azzjonijiet b'dawn il-miri, b'mod partikolari taħt l-intestatura tal-baġit 04.030303 – Informazzjoni, konsultazzjoni u parteċipazzjoni tar-rappreżentanti ta' l-impriżi.